Loomade maailm on oma arenguteks leidnud väga erinevaid teid ja kohastumusi nii maal, kui vees ja kõikvõimalikes kliimatingimustes. Igal pool võib leida eluvorme, kes  suudavad toime tulla ka võimatuna näivates looduslikes oludes. Erinevad loomaliigid õppisid lugematute põlvkondade vältel eristama kasulikke taimi mürgistest ja taipasid ära ka mõnede taimede või mineraalide raviomadused . Seega on ravimise kogemus ja kogu ravimite arsenal algselt pärit taimeriigist ja loodusest laiemas mõttes.    Primitiivne eelajalooline inimene, kes sõltus täielikult loodusest, pani tähele loomade eluviise ja toitumise iseärasusi ja matkis neid. Näiteks märgati kuusevaigu  ravitoimet loomade käitumise järgi. Pandi tähele, et põdrad ja kitsed nühkisid oma vigastatud kohti vastu kuuskede vaiguseid tüvesid. Paljud ravimtaimed said inimesele tuntuks just tänu loomadele, kes eelistasid mingeid kindlaid liike teatud vaevuste leevendamiseks.